IZVEDBENI SKLEP KOMISIJE (EU) 2022/1954

z dne 12. oktobra 2022

o harmoniziranih standardih za plovila za rekreacijo in osebna plovila, pripravljenih v podporo Direktivi 2013/53/EU Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1025/2012 Evropskega parlamenta in Sveta z dne 25. oktobra 2012 o evropski standardizaciji, spremembi direktiv Sveta 89/686/EGS in 93/15/EGS ter direktiv 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES in 2009/105/ES Evropskega parlamenta in Sveta ter razveljavitvi Sklepa Sveta 87/95/EGS in Sklepa št. 1673/2006/ES Evropskega parlamenta in Sveta (1) ter zlasti člena 10(6) Uredbe,

ob upoštevanju naslednjega:

(1) V skladu s členom 14 Direktive 2013/53/EU Evropskega parlamenta in Sveta (2) se za izdelke, ki so v skladu s harmoniziranimi standardi ali njihovimi deli, sklici na katere so bili objavljeni v Uradnem listu Evropske unije, šteje, da so skladni z zahtevami, ki jih zajemajo navedeni standardi ali njihovi deli, iz člena 4(1) Direktive 2013/53/EU in Priloge I k navedeni direktivi.

(2) Komisija je z Izvedbenim sklepom C(2015) 8736 (3) od Evropskega odbora za standardizacijo (v nadaljnjem besedilu: CEN) in Evropskega odbora za elektrotehnično standardizacijo (v nadaljnjem besedilu: CENELEC) zahtevala pripravo in revizijo harmoniziranih standardov v podporo Direktivi 2013/53/EU, da bi se obravnavale strožje bistvene zahteve iz člena 4(1) Direktive 2013/53/EU in Priloge I k navedeni direktivi v primerjavi z razveljavljeno Direktivo 94/25/ES Evropskega parlamenta in Sveta (4).

(3) Z Izvedbenim sklepom C(2015) 8736 je bilo od CEN in CENELEC zahtevano tudi, da revidirata standarde, sklici na katere so bili objavljeni v Sporočilu Komisije 2018/C 209/05 (5).

(4) CEN je na podlagi zahteve iz Izvedbenega sklepa C(2015) 8736 revidiral harmonizirani standard EN ISO 10087:2019 o identifikaciji plovila in kodirnem sistemu, sklic na katerega je vključen v Prilogo I k Izvedbenemu sklepu Komisije (EU) 2019/919 (6) .. Na podlagi tega je bil sprejet harmonizirani standard EN ISO 10087:2022 o identifikaciji plovila in kodirnem sistemu za mala plovila.

(5) Komisija je skupaj s CEN ocenila, ali je ta harmonizirani standard skladen z zahtevo iz Izvedbenega sklepa C(2015) 8736.

(6) Standard EN ISO 10087:2022 izpolnjuje zahteve, ki naj bi jih zajemal in ki so določene v členu 4(1) Direktive 2013/53/EU ter delu A Priloge I k navedeni direktivi. Zato je primerno, da se sklic na ta standard objavi v Uradnem listu Evropske unije.

(7) Standard EN ISO 10087:2022 naj bi nadomestil standard EN ISO 10087:2019. Zato je treba sklic na standard EN ISO 10087:2019 umakniti iz Uradnega lista Evropske unije.

(8) Da bi imeli proizvajalci dovolj časa za prilagoditev svojih proizvodov revidirani različici harmoniziranega standarda EN ISO 10087:2019, je treba odložiti umik sklica na ta standard.

(9) Zaradi jasnosti in racionalnosti bi bilo treba v enem aktu objaviti popoln seznam sklicev na harmonizirane standarde, ki so bili pripravljeni v podporo Direktivi 2013/53/EU in izpolnjujejo zahteve, ki naj bi jih zajemali. Sklici na harmonizirane standarde, pripravljene v podporo Direktivi 2013/53/EU, so trenutno objavljeni v Izvedbenem sklepu (EU) 2019/919 in Sporočilu 2018/C 209/05.

(10) Izvedbeni sklep (EU) 2019/919 je bil večkrat bistveno spremenjen. Zaradi jasnosti in racionalnosti ter ker je treba navedeni izvedbeni sklep dodatno spremeniti, bi ga bilo treba nadomestiti.

(11) Številni sklici na harmonizirane standarde, objavljeni v Sporočilu 2018/C 209/05, so bili umaknjeni. Izvedbeni sklep (EU) 2019/919 določa umik preostalih sklicev na harmonizirane standarde, ki so objavljeni v navedenem sporočilu. Zaradi jasnosti in racionalnosti bi bilo treba Sporočilo 2018/C 209/05 razveljaviti. Da bi imeli proizvajalci dovolj časa za prilagoditev svojih proizvodov revidiranim različicam zadevnih standardov, bi se moralo Sporočilo 2018/C 209/05 še naprej uporabljati do datumov umika sklicev na zadevne harmonizirane standarde, objavljenih v navedenem sporočilu. Skladnost s harmoniziranim standardom zagotavlja domnevo o skladnosti z ustreznimi bistvenimi zahtevami iz harmonizacijske zakonodaje Unije od datuma objave sklica na tak standard v Uradnem listu Evropske unije. Ta sklep bi moral zato začeti veljati na datum objave –

SPREJELA NASLEDNJI SKLEP:

Člen 1 Sklici na harmonizirane standarde za plovila za rekreacijo in osebna plovila, pripravljene v podporo Direktivi 2013/53/EU, ki so navedeni v Prilogi I k temu sklepu, se objavijo v Uradnem listu Evropske unije.

Člen 2 Izvedbeni sklep (EU) 2019/919 se razveljavi.

Člen 3 Sporočilo 2018/C 209/05 se razveljavi. Vendar se še naprej uporablja za sklice na harmonizirane standarde iz Priloge II k temu sklepu do datuma umika navedenih sklicev iz navedene priloge.

Člen 4 Ta sklep začne veljati na dan objave v Uradnem listu Evropske unije.

V Bruslju, 12. oktobra 2022 Za Komisijo predsednica Ursula VON DER LEYEN

(1) UL L 316, 14.11.2012, str. 12.

(2) Direktiva 2013/53/EU Evropskega parlamenta in Sveta z dne 20. novembra 2013 o plovilih za rekreacijo in osebnih plovilih ter razveljavitvi Direktive 94/25/ES (UL L 354, 28.12.2013, str. 90).

(3) Izvedbeni sklep Komisije C(2015) 8736 final z dne 15. decembra 2015 o zahtevi za standardizacijo Evropskemu odboru za standardizacijo in Evropskemu odboru za elektrotehnično standardizacijo glede plovil za rekreacijo in osebnih plovil v podporo Direktivi 2013/53/EU Evropskega parlamenta in Sveta z dne 20. novembra 2013 o plovilih za rekreacijo in osebnih plovilih ter razveljavitvi Direktive 94/25/ES.

(4) Direktiva Evropskega Parlamenta in Sveta 94/25/ES z dne 16. junija 1994 o približevanju zakonov in drugih predpisov držav članic v zvezi s plovili za rekreacijo (UL L 164, 30.6.1994, str. 15).

(5) Sporočilo Komisije v okviru izvajanja Direktive 2013/53/EU Evropskega parlamenta in Sveta o plovilih za rekreacijo in osebnih plovilih ter razveljavitvi Direktive 94/25/ES (Objava naslovov harmoniziranih standardov in sklicev nanje skladno z zakonodajo Unije o harmonizaciji) (UL C 209, 15.6.2018, str. 137).

(6) Izvedbeni sklep Komisije (EU) 2019/919 z dne 4. junija 2019 o harmoniziranih standardih za plovila za rekreacijo in osebna plovila, pripravljenih v podporo Direktivi 2013/53/EU Evropskega parlamenta in Sveta (UL L 146, 5.6.2019, str. 106).